
Įgyvendinamas projektas „Bendraminčiai:amatų plėtotė“ Nr. 4TT-KT-13-0001  pagal Lietuvos kaimo plėtros 2007-2013 m. programos priemonę "Teritorinis ir tarptautinis bendradarbiavimas". Projekto koordinatorius – Tauragės rajono vietos veiklos grupė. Projekto partneriai: Kelmės krašto partnerystės vietos veiklos grupė ir Tauragės rajono Norkaičių kaimo bendruomenė „Galmena“. Paramos suma – 191317,00 Lt , kas sudaro 90 % projekto vertės, 10 % t.y. 21257,45 Lt prie projekto koordinatorius ir partneriai prisideda savanorišku darbu. Projekto įgyvendinimo laikotarpis 2014-03-18 – 2015-03-02.
Pagrindinis projekto tikslas: įsigijus reikiamą įrangą, organizuojant šventes skatinti kaimo amatininkus puoselėti amatus bei skatinti bendradarbiavimą tarp skirtingų rajonų.

Liepos 13-19 dienomis Užventyje, Kelmės rajone, praūžė, vienas iš projekto remiamų renginių, penktasis menininkų – kalvių, medžio drožėjų – pleneras. Šis pleneras anglimi ir metalu kvepėjo labiau nei praėjusiais kartais, nes prie žaizdrų stovėjo net dvylika kalvių: Lietuvos kalvių kalvis Vytautas Jarutis, Ričardas Grekavičius, Juozas Kavaliauskas, Saulius Kronis, Benediktas Mikuckis, Virgilijus Mikuckis, Česlovas Pečetauskas, Eitaras Pokvytis, Evaldas Rimkūnas, Vytautas Slavinskas, Stanislovas Špukas, Darius Vilius. Juos sudomino Vytauto Jaručio idėja Užventyje sukurti kalvystės darbų parką. Taip kilo mintis apie bendrą kalvių darbą – saulučių medį – kalvystės  parko pradžią. Saulučių medžio pradininkas Lietuvoje yra Vytautas Jarutis, o naujos  kompozicijos Užventyje autorius – kalvių kalvis Virgilijus Mikuckis. Taip plenero metu iškilo unikalus 11 metrų aukščio kalviškas kūrinys.  
Užvenčio bažnyčios šventoriuje, anksčiau stovėjusio kryžiaus vietoje, naują ąžuolinį kryžių sukūrė mažeikiškis tautodailininkas Antanas Viskontas.

Plenero metu, liepos 15 d., Vytautui Jaručiui už Lietuvos šviesuolių atminties įamžinimą, kultūrinės erdvės Užventyje kūrimą ir tradicinio meno plenerų organizavimą buvo įteiktas Kelmės rajono savivaldybės garbės ženklas „Už nuopelnus Kelmės rajonui“. 

Miestelio už Ventos visą savaitę trukusį džiaugsmą vainikavo solistės Dianos Tiškovaitės atlikta Maironio daina „Lietuva brangi“. 
VVG informacija
Plenero sustabdytos akimirkos
